“กรมบัญชีกลาง” ปรับเกณฑ์ เพิ่มสิทธิ “เบิกค่ายา-รักษาโรคไต” รพ.เอกชน มีผลวันนี้!
"กรมบัญชีกลาง" ปรับเกณฑ์ เพิ่มสิทธิ "เบิกค่ายา-รักษาโรคไต" รพ.เอกชน มีผลตั้งแต่วันนี้!
"กรมบัญชีกลาง" ปรับเกณฑ์ เพิ่มสิทธิ "เบิกค่ายา-รักษาโรคไต" รพ.เอกชน มีผลตั้งแต่วันนี้!
15 เม.ย. 2563

นายภูมิศักดิ์ อรัญญาเกษมสุข อธิบดีกรมบัญชีกลาง เปิดเผยในวันนี้ (15 เม.ย.63)​ ว่า กรมบัญชีกลางได้ปรับปรุงหลักเกณฑ์และอัตราค่ารักษาพยาบาลสำหรับผู้ป่วยโรคไตวายเรื้อรังด้วยวิธีการฟอกเลือดด้วยเครื่องไตเทียม ให้ผู้มีสิทธิและบุคคลในครอบครัวที่ป่วยเป็นโรคไตวายเรื้อรังสามารถเข้ารับการรักษาที่สถานพยาบาลเอกชน ในกรณีสถานพยาบาลของทางราชการไม่มีเครื่องไตเทียม หรือมีแต่ไม่เพียงพอในการให้บริการ
โดยได้ปรับปรุงหลักเกณฑ์ ดังนี้
1.ค่าฟอกเลือดด้วยเครื่องไตเทียม ให้เบิกได้ตามอัตราของสถานพยาบาลของทางราชการ
2.สามารถเบิกค่ายากระตุ้นการสร้างเม็ดเลือดแดง (Erythropoiesis-Stimulating Agents) ที่สถานพยาบาลของเอกชนได้ จากเดิมผู้ป่วยต้องนำยาจากสถานพยาบาลของทางราชการไปใช้ในการรักษาที่สถานพยาบาลเอกชน
3.สามารถเบิกค่าตรวจทางห้องปฏิบัติการที่สถานพยาบาลเอกชนได้ จากเดิมที่ไม่สามารถเบิกได้ เพื่อให้คุณภาพในการรักษาเป็นไปอย่างมีประสิทธิภาพ
          “การปรับหลักเกณฑ์ใหม่จะเริ่มใช้ตั้งแต่วันที่ 15 เมษายน 2563 เป็นต้นไปให้ผู้มีสิทธิและบุคคลในครอบครัวที่ป่วยด้วยโรคไตวายเรื้อรังสามารถเข้าถึงการรักษาในสถานพยาบาลเอกชนได้สะดวกยิ่งขึ้น ขณะนี้มีสถานพยาบาลเอกชนที่เข้าร่วมโครงการฯ 223 แห่งทั่วประเทศ”
ทั้งนี้ ผู้มีสิทธิและบุคคลในครอบครัวที่ต้องการเข้ารับการรักษา สามารถตรวจสอบการให้บริการกับสถานพยาบาลเอกชนได้จากแอพพลิเคชัน ‘CGD iHealthCare’ เลือกเมนูสถานพยาบาลที่เข้าร่วม เลือกกลุ่มเฉพาะโรค (ฟอกไต) จากนั้นใส่จังหวัดที่ต้องการค้นหา หรือชื่อสถานพยาบาลที่ต้องการค้นหา หรือติดต่อสอบถามกรมบัญชีกลางในวันและเวลาราชการ